b'\n_START_ARTICLE_\nSaulius Karosas\n_START_PARAGRAPH_\nSaulius Karosas (g. 1958 m. baland\xc5\xbeio 22 d. Kaune \xe2\x80\x93 mir\xc4\x97 2019 m. sausio 16 d. \xc5\xbdenevoje)\xc2\xa0\xe2\x80\x93 Lietuvos verslininkas, muzikos mecenatas, istorini\xc5\xb3 automobili\xc5\xb3 kolekcininkas, paramos fondo steig\xc4\x97jas. Palaidotas Antakalnio kapini\xc5\xb3 Meninink\xc5\xb3 kalnelyje.\n_START_SECTION_\nBiografija\n_START_PARAGRAPH_\nT\xc4\x97v\xc5\xb3 muzik\xc5\xb3 iniciatyva mok\xc4\x97si Vilniaus M. K. \xc4\x8ciurlionio meno mokykloje, lank\xc4\x97 fortepijono klas\xc4\x99, ta\xc4\x8diau jos nebaig\xc4\x97, nors ir tur\xc4\x97jo gabum\xc5\xb3 muzikai. Nuo pat vaikyst\xc4\x97s dom\xc4\x97josi automobiliais._NEWLINE_1976\xe2\x80\x931981 metais studijavo Vilniaus in\xc5\xbeineriniame statybos institute (dabar \xe2\x80\x93 Vilniaus Gedimino technikos universitetas). Mechanin\xc4\x97s technologijos fakultete \xc4\xafgijo in\xc5\xbeinieriaus\xe2\x80\x93mechaniko specialyb\xc4\x99. Diplomuotas in\xc5\xbeinierius._NEWLINE_1981-1986\xc2\xa0m. VISI Transporto in\xc5\xbeinerijos fakulteto Automobili\xc5\xb3 in\xc5\xbeinerijos katedros jaunesnysis mokslinis bendradarbis.\n_START_SECTION_\nVerslas\n_START_PARAGRAPH_\n1986\xc2\xa0m. Saulius Karosas i\xc5\xa1vyko \xc4\xaf JAV. Ten prad\xc4\x97jo savo versl\xc4\x85._NEWLINE_1988\xc2\xa0m. \xc4\x8cikagoje (JAV) \xc4\xafsteig\xc4\x97 SK-Impex Inc. bendrov\xc4\x99. Jos pagrindin\xc4\x97 veikla buvo medicinin\xc4\x97s \xc4\xafrangos importas\xe2\x80\x93eksportas._NEWLINE_1992\xc2\xa0m. \xc4\xafsteig\xc4\x97 ir vadovavo Western Petroleum S.A. \xc4\xafmoni\xc5\xb3 grupei su pagrindine b\xc5\xabstine \xc5\xbdenevoje (\xc5\xa0veicarija), kurios veikla yra \xc5\xbealiavin\xc4\x97s naftos ir naftos produkt\xc5\xb3 prekyba tarptautin\xc4\x97je rinkoje. Bendrov\xc4\x97 i\xc5\xa1pl\xc4\x97tojo savo veikl\xc4\x85, pastat\xc4\x97 nauj\xc4\x85 A1 ledo klas\xc4\x97s tanklaivi\xc5\xb3 laivyn\xc4\x85, skirt\xc4\x85 naftos ir naftos produkt\xc5\xb3 transportavimui._NEWLINE_Lietuvoje vyravo finansin\xc4\x97s paslaugos (bankininkyst\xc4\x97), medicinos verslas, gro\xc5\xbeio industrija, medicinos diagnostika, odontologija, NT. Po Stomatologijos klinikos  \xe2\x80\x9eDenticija\xe2\x80\x9c Vilniuje \xc4\xafsteigimo \xc2\xa0jo pastangomis buvo modernizuota UAB \xe2\x80\x9eStomatologijos poliklinika\xe2\x80\x9c gimtajame Kaune, medicinin\xc4\x97s \xc4\xafstaigos UAB  \xe2\x80\x9cSK-Impeks Medicinos Diagnostikos ir Gydymo Centras\xe2\x80\x9d,  UAB Gro\xc5\xbeio terapijos ir chirurgijos klinika. Naujausia garsi\xc5\xb3 kompanij\xc5\xb3 medicinine aparat\xc5\xabra prekiauja ir atlieka aptarnavim\xc4\x85 UAB \xe2\x80\x9cSK-Impex Serviso Centras\xe2\x80\x9d. Veikia kelios finansin\xc4\x97s institucijos UAB Medicinos bankas (S. Karosas vald\xc4\x97 apie 90\xc2\xa0% akcij\xc5\xb3) ir  UAB "Medicinos Banko lizingas\xe2\x80\x9d. Nekilnojamo turto valdymo \xc4\xafmon\xc4\x97  UAB \xe2\x80\x9eTurto Garantas\xe2\x80\x9c._NEWLINE_2012 m.  Sauliaus Karoso turtas buvo vertinamas apie 4 mlrd. lit\xc5\xb3 (Portalo Ekonomika.lt duomenimis, S. Karosas turtingiausi\xc5\xb3 Lietuvos \xc5\xbemoni\xc5\xb3 s\xc4\x85ra\xc5\xa1e u\xc5\xbe\xc4\x97m\xc4\x97 1 viet\xc4\x85).\n_START_SECTION_\nKolekcionavimas\n_START_PARAGRAPH_\nSaulius Karosas taip pat buvo aktyvus istorini\xc5\xb3 automobili\xc5\xb3 kolekcininkas. Verslininkas Vilniuje \xc4\xafsteig\xc4\x97 senovini\xc5\xb3 automobili\xc5\xb3 restauravimo dirbtuves. V\xc4\x97liau pama\xc5\xbeu suformavo klasikini\xc5\xb3 lengv\xc5\xb3j\xc5\xb3 automobili\xc5\xb3 kolekcij\xc4\x85 (jos viena dalis yra Vilniuje, kita\xc2\xa0\xe2\x80\x93 Wormso mieste, Vokietija). _NEWLINE_2018 m.  rugs\xc4\x97j\xc4\xaf Saulius Karosas laim\xc4\x97jo Did\xc4\xafj\xc4\xaf priz\xc4\x85 presti\xc5\xbein\xc4\x97je Florencijos istorini\xc5\xb3 automobili\xc5\xb3 parodoje (Italija).\n_START_SECTION_\n\xc5\xa0eima\n_START_PARAGRAPH_\nT\xc4\x97vas Algirdas Karosas. Senelis Juozas Karosas (1890-1980), kompozitorius, vargonininkas, dirigentas ir muzikos pedagogas._NEWLINE_Mama Birut\xc4\x97 Kiveryt\xc4\x97-Karosien\xc4\x97 (g. 1929 m.),  pianist\xc4\x97, muzikos pedagog\xc4\x97. Kauno Juozo Naujalio men\xc5\xb3 gimnazijos, v\xc4\x97liau \xe2\x80\x93  Vilniaus M. K. \xc4\x8ciurlionio men\xc5\xb3 gimnazijos mokytoja. Sauliaus Karoso labdaros ir paramos fondo direktor\xc4\x97._NEWLINE_Saulius Karosas buvo ved\xc4\x99s. \xc5\xbdmona  (iki 2009 m.) Reda Globien\xc4\x97-Karosas, Gro\xc5\xbeio konkurs\xc5\xb3 dalyv\xc4\x97, \xe2\x80\x9eMisis Lietuva-1994\xe2\x80\x9c laim\xc4\x97toja.  S\xc5\xabnus Konstantinas._NEWLINE_Gyveno \xc5\xa0veicarijoje, Collonge-Bellerive vietov\xc4\x97je. Namus taip pat tur\xc4\x97jo Vilniuje, \xc5\xbdenevoje, Prahoje, Vienoje, Marbeljoje bei Maskvoje.\n_START_SECTION_\nSauliaus Karoso labdaros ir paramos fondas\n_START_PARAGRAPH_\nSauliui Karosui r\xc5\xabp\xc4\x97jo Lietuvos kult\xc5\xabra, klasikinis  menas, klasikin\xc4\x97s vertyb\xc4\x97s kurian\xc4\x8dios \xc5\xa1alies istorij\xc4\x85. Nor\xc4\x97damas paskatinti profesionaliojo meno raid\xc4\x85 gimtajame kra\xc5\xa1te ir prisid\xc4\x97ti prie jos \xc4\xafvaizd\xc5\xbeio k\xc5\xabrimo u\xc5\xbesienyje._NEWLINE_1998-03-30 d. Saulius Karosas \xc4\xafk\xc5\xabr\xc4\x97 ir savo vardu pavadino paramos fond\xc4\x85. _NEWLINE_Jis finansi\xc5\xa1kai remia jaunus ir talentingus profesionaliojo meno atlik\xc4\x97jus, siekian\xc4\x8dius meistri\xc5\xa1kumo savame kra\xc5\xa1te ir atstovaujan\xc4\x8dius Lietuv\xc4\x85 u\xc5\xbesienyje. De\xc5\xa1imtys fondo paremt\xc5\xb3 atlik\xc4\x97j\xc5\xb3 (solist\xc5\xb3, instrumentalist\xc5\xb3, ansambli\xc5\xb3, chor\xc5\xb3 ir orkestr\xc5\xb3 kolektyv\xc5\xb3) tapo auk\xc5\xa1\xc4\x8diausio lygio tarptautini\xc5\xb3 konkurs\xc5\xb3 laureatais bei diplomantais. Fondas taip pat remia kult\xc5\xabros projektus, leidinius, turin\xc4\x8dius i\xc5\xa1liekam\xc4\x85j\xc4\x85 vert\xc4\x99, \xc4\xafam\xc5\xbeinan\xc4\x8dius Lietuvos kult\xc5\xabrin\xc4\xaf paveld\xc4\x85, bei meno \xc5\xa1vietimo darbuotojus, vykstan\xc4\x8dius \xc4\xaf respublikinius, tarptautinius konkursus, meistri\xc5\xa1kumo kursus, seminarus bei mokslines konferencijas. Jauniems talentams nupirko muzikos instrumentus (arf\xc4\x85, smuikus, violon\xc4\x8deles)._NEWLINE_Fondas r\xc4\x97m\xc4\x97 \xc4\xafvairius respublikinius ir tarptautinius muzikinius projektus: \xe2\x80\x9eDidysis muzik\xc5\xb3 paradas\xe2\x80\x9c, Vilniaus tarptautinis fortepijono muzikos festivalis, Thomas Mann festivalis Nidoje, tarptautinis Vilniaus gospelo festivalis, tarptautinis pianist\xc5\xb3 konkursas-festivalis \xe2\x80\x9eJazz improvizacija\xe2\x80\x9c ir daugyb\xc4\x97 kit\xc5\xb3 rengini\xc5\xb3.\n_START_SECTION_\nLMTA J. Karoso sal\xc4\x97\n_START_PARAGRAPH_\nLietuvos muzikos ir teatro akademijai  Sauliaus Karoso paramos fondo d\xc4\x97ka buvo padovanoti vargonai. Muzikos akademija v\xc4\x97liau \xc4\xafam\xc5\xbeino savo mecenato atminim\xc4\x85. Atitinkamai salei, kurioje buvo sumontuoti vargonai, buvp suteiktas   Juozo Karoso, Akademijos mecenato S. Karoso senelio, vardas._NEWLINE_XX a. 10 de\xc5\xa1imtmetyje  \xc4\xafmon\xc4\x97s \xe2\x80\x9cPirchner\xe2\x80\x9d pagaminti 11 registr\xc5\xb3 mechanin\xc4\x97s trakt\xc5\xabros vargonai buvo skirti Zalcburgo universtetui \xe2\x80\x9cMozarteum\xe2\x80\x9d (Muzikos akademijai), Austrija. 2008 metais jie buvo perkelti \xc4\xaf Vilni\xc5\xb3. Jie yra Lietuvos muzikos ir teatro akademijos Centriniuose r\xc5\xabmuose, 2 auk\xc5\xa1te  (sal\xc4\x97je, v\xc4\x97liau pavadintoje  J. Karoso vardu).'